钦定古今图书集成/明伦汇编/氏族典/第207卷 > 《廖用贤尚友录》 > 曹参
## 钦定古今图书集成/明伦汇编/氏族典/第207卷 > 《廖用贤尚友录》 > 曹参

按《汉书曹参传》：“参，沛人也。秦时为狱掾。高祖为沛公，
参以中涓从击胡陵方与，赐爵七大夫。北击司马欣
军，又击秦将章邯，车骑先登，迁为五大夫。沛公为砀
郡长，将砀郡兵，封参执帛，号曰建成君。迁为戚公，属
砀郡。其后迁为执珪。沛公为汉王，封参为建成侯。从
至汉中，迁为将军。从还定三秦，赐食邑于宁秦。以中”
尉从汉王出临晋关，从击诸侯。汉二年，拜为假左丞
相，入屯兵关中。魏王豹反，以假左丞相东攻魏，尽定
魏地，赐食邑平阳。汉王即皇帝位，以长子肥为齐王，
而以参为齐相国。高祖六年，剖符赐参爵列侯，食邑
平阳万六百三十户，以齐相国击陈豨、黥布，大败之。
参功凡下二国，县百二十二。孝惠元年，除诸侯相国
法，更以参为齐丞相。相齐九年，齐国安集。萧何薨，参
代何为相国，壹遵何之约束，日夜饮酒，不事事。参为
相国三年，薨，谥曰懿侯。百姓歌之曰：“萧何为法，讲若
昼一。曹参代之，守而勿失。载其清靖，民以宁一。”